Document ID: 32001R2042

Κανονισμός (ΕΚ) αριθ. 2042/2001 της Επιτροπής
της 18ης Οκτωβρίου 2001
για τροποποίηση του κανονισμού (ΕΟΚ) αριθ. 2568/91 σχετικά με τον προσδιορισμό των χαρακτηριστικών των ελαιολάδων και των πυρηνελαίων καθώς και με τις μεθόδους του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, για τη δημιουργία κοινής οργάνωσης αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 1513/2001(2), και ιδίως το άρθρο 35α,
τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(3), όπως τροποποιήθηκε τελευταία από τον κανονισμό (ΕΚ) αριθ. 1783/2001 της Επιτροπής(4), και ιδίως το άρθρο 9,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2568/91 της Επιτροπής, της 11ης Ιουλίου 1991, σχετικά με τον προσδιορισμό των χαρακτηριστικών των ελαιολάδων και των πυρηνελαίων καθώς και με τις μεθόδους προσδιορισμού(5), όπως τροποποιήθηκε τελευταία από τον κανονισμό (ΕΚ) αριθ. 455/2001(6), καθορίζει τα φυσικά και χημικά χαρακτηριστικά καθώς και τα οργανοληπτικά χαρακτηριστικά των ελαιολάδων και των πυρηνελαίων και τις μεθόδους εκτιμήσεως των χαρακτηριστικών αυτών.
(2) Οι ποικιλίες ελιάς και οι όροι συγκομιδής τους στο Μαρόκο μπορούν να δώσουν παρθένα ελαιόλαδα με περιεκτικότητα σε λινολενικό οξύ ανώτερη από το όριο του 0,9 % που έχει καθοριστεί από τους κοινοτικούς κανόνες.
(3) Το άρθρο 1 παράγραφος 8 του κανονισμού (ΕΚ) αριθ. 2568/91 καθώς και ο πίνακας Ι της συμπληρωματικής σημείωσης 2 του κεφαλαίου 15 της συνδυασμένης ονοματολογίας που εμφαίνεται στο παράρτημα Ι του κανονισμού (ΕΟΚ) αριθ. 2658/87 προβλέπουν για τα παρθένα ελαιόλαδα των διακρίσεων 1509 10 10 και 1509 10 90 καταγωγής Μαρόκου κατά τη διάρκεια των περιόδων εμπορίας 1998/1999 έως 2000/2001, περιεκτικότητας σε λινολενικό οξύ κατ' ανώτατο όριο 1,0 %.
(4) Αναμένοντας την επανεξέταση των χαρακτηριστικών και των μεθόδων αναλύσεως που πρέπει να πραγματοποιηθούν για την εφαρμογή των νέων ονομασιών και ορισμών που προβλέπονται στο παράρτημα του κανονισμού αριθ. 136/66/ΕΟΚ και θα εφαρμοστύν από την 1η Νοεμβρίου 2003, πρέπει να παραταθεί η ισχύουσα κατάσταση τροποποιώντας τους κανονισμούς (ΕΟΚ) αριθ. 2568/91 και (ΕΟΚ) αριθ. 2658/87.
(5) Η επιτροπή διαχείρισης λιπαρών ουσιών δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 παράγραφος 8 του κανονισμού (ΕΟΚ) αριθ. 2568/91 οι όροι "περιόδους εμπορίας 1998/1999 έως 2000/2001" αντικαθίστανται από τους όρους "περιόδους εμπορίας 1998/1999 έως 2002/2003".
Άρθρο 2
Στον πίνακα Ι της συμπληρωματικής σημείωσης 2 του κεφαλαίου 15 της συνδυασμένης ονοματολογίας που εμφαίνονται στο παράρτημα Ι του κανονισμού (ΕΟΚ) αριθ. 2658/87 η ημερομηνία "31 Οκτωβρίου 2001" αντικαθίσταται από αυτή της "31 Οκτωβρίου 2003".
Άρθρο 3
Ο παρών κανονισμός αρχίζει να ισχύει την 1η Νοεμβρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Οκτωβρίου 2001.

Labels: 3
17
19